Predlog SKLEP SVETA o stališču, ki se sprejme v imenu Evropske unije v Skupnem odboru, ustanovljenem po Regionalni konvenciji o pan-evro-mediteranskih preferencialnih pravilih o poreklu, v zvezi z zahtevo Republike Moldavije, da bi postala pogodbenica navedene konvencije /* COM/2014/0110 final - 2014/0058 (NLE) */





OBRAZLOŽITVENI MEMORANDUM 1. OZADJE PREDLOGA Regionalna konvencija o pan-evro-mediteranskih preferencialnih pravilih o poreklu[1] (v nadaljnjem besedilu: Konvencija) vsebuje določbe o poreklu blaga, s katerim se trguje v okviru posameznih sporazumov, sklenjenih med pogodbenicami. Člen 5(1) Konvencije določa, da lahko tretja stran postane pogodbenica te konvencije, če ima država kandidatka ali ozemlje z vsaj eno pogodbenico sklenjen veljaven sporazum o prosti trgovini, ki vključuje preferencialna pravila o poreklu. Člen 2(2) Konvencije določa, da v Konvenciji „tretja stran“ pomeni katero koli sosednjo državo ali ozemlje, ki ni pogodbenica. Republika Moldavija je depozitarju Konvencije (generalni sekretariat Sveta EU) 17. julija 2013 predložila pisno zahtevo za pristop h Konvenciji. V svoji zahtevi je Republika Moldavija navedla, da je članica Srednjeevropskega sporazuma o prosti trgovini med Albanijo, Bosno in Hercegovino, Nekdanjo jugoslovansko republiko Makedonijo, Republiko Moldavijo, Črno goro, Srbijo in Kosovom[2]. Zato ima Republika Moldavija sklenjen veljaven sporazum o prosti trgovini s šestimi pogodbenicami Konvencije in izpolnjuje pogoj iz člena 5(1) Konvencije, da bi postala pogodbenica. V svoji zahtevi je Republika Moldavija navedla tudi, da je bila pridružitev h Konvenciji zaveza, dana v okviru pogajanj o poglobljenem in celovitem sporazumu o prosti trgovini z EU[3] in da je pred kratkim zaključila pogajanja o sporazumu o prosti trgovini s Turčijo. Zahtevo bi bilo zato treba predložiti Skupnemu odboru Konvencije, da se na podlagi člena 4(3)(b) sprejme sklep, s katerim se Republiko Moldavijo povabi, da pristopi h Konvenciji. Stališče EU v Skupnem odboru bo določil Svet. Komisija meni, da pristop Republike Moldavije ne zahteva nobenih prehodnih ukrepov iz člena 4(3)(c) Konvencije. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Pogodbenice Konvencije so bile obveščene o zahtevi na sestanku Skupnega odbora Konvencije 29. oktobra 2013. Zunanje izvedensko mnenje ni bilo potrebno. Poleg tega ni bilo treba opraviti ocene učinka, saj je edini pogoj za pristop tretje strani h Konvenciji le sklenjen veljavni sporazum o prosti trgovini z najmanj eno od pogodbenic Konvencije. 3. PRAVNI ELEMENTI PREDLOGA Pravna podlaga Sklepa Sveta je prvi pododstavek člena 207(4) v povezavi s členom 218(9) Pogodbe o delovanju Evropske unije. Predlog je v izključni pristojnosti Unije. Načelo subsidiarnosti se zato ne uporablja. Predlagani instrument: sklep Sveta. 2014/0058 (NLE) Predlog SKLEP SVETA o stališču, ki se sprejme v imenu Evropske unije v Skupnem odboru, ustanovljenem po Regionalni konvenciji o pan-evro-mediteranskih preferencialnih pravilih o poreklu, v zvezi z zahtevo Republike Moldavije, da bi postala pogodbenica navedene konvencije SVET EVROPSKE UNIJE JE – ob upoštevanju Pogodbe o delovanju Evropske unije, zlasti prvega pododstavka člena 207(4) v povezavi s členom 218(9) Pogodbe, ob upoštevanju Regionalne konvencije o pan-evro-mediteranskih preferencialnih pravilih o poreklu[4], ob upoštevanju predloga Evropske komisije, ob upoštevanju naslednjega: (1) Regionalna konvencija o pan-evro-mediteranskih preferencialnih pravilih o poreklu (v nadaljnjem besedilu: Konvencija) je začela veljati 1. decembra 2012. (2) Člen 5(1) Konvencije določa, da lahko tretja stran postane pogodbenica te konvencije, če ima država kandidatka ali ozemlje z vsaj eno pogodbenico sklenjen veljaven sporazum o prosti trgovini, ki vključuje preferencialna pravila o poreklu. (3) Republika Moldavija je depozitarju Konvencije 17. julija 2013 predložila pisno zahtevo za pristop h Konvenciji. (4) Republika Moldavija je članica Srednjeevropskega sporazuma o prosti trgovini med Albanijo, Bosno in Hercegovino, Nekdanjo jugoslovansko republiko Makedonijo, Republiko Moldavijo, Črno goro, Srbijo in Kosovom[5]. Zato ima Republika Moldavija sklenjen veljaven sporazum o prosti trgovini s šestimi pogodbenicami Konvencije in izpolnjuje pogoj iz člena 5(1) Konvencije, da bi postala pogodbenica. (5) V skladu s členom 4(3)(b) Konvencije Skupni odbor s sklepom sprejema povabila tretjim stranem, da pristopijo k tej konvenciji. (6) Unija bi morala v Skupnem odboru glasovati za sprejem sklepa, s katerim se Republiko Moldavijo povabi, da pristopi h Konvenciji – SPREJEL NASLEDNJI SKLEP: Člen 1 Stališče, ki ga sprejme Evropska unija v Skupnem odboru Regionalne konvencije o pan-evro-mediteranskih preferencialnih pravilih o poreklu, v zvezi z zahtevo Republike Moldavije, da postane pogodbenica te konvencije, temelji na osnutku sklepa Skupnega odbora, ki je priložen k temu sklepu. Predstavniki Unije v Skupnem odboru lahko sprejmejo manjše spremembe osnutka Sklepa brez nadaljnjega sklepa Sveta. Člen 2 Sklep Skupnega odbora se po sprejetju objavi v Uradnem listu Evropske unije. V Bruslju, Za Svet Predsednik [1] UL L 54, 26.2.2013, str. 4. [2] To poimenovanje ne posega v stališča glede statusa ter je v skladu z RVSZN 1244 in mnenjem Meddržavnega sodišča o razglasitvi neodvisnosti Kosova. [3] Poglobljeni in celoviti sporazum o prosti trgovini se je začel na vrhu vzhodnega partnerstva v Vilni 28. in 29. novembra 2013. [4] UL L 54, 26.2.2013, str. 4. [5] To poimenovanje ne posega v stališča glede statusa ter je v skladu z RVSZN 1244 in mnenjem Meddržavnega sodišča o razglasitvi neodvisnosti Kosova.